b'\n_START_ARTICLE_\nTavi Nirk\n_START_PARAGRAPH_\nTavi Nirk (s\xc3\xbcndinud 4. veebruaril 1936 Tallinnas) on Eesti tehnikateadlane.\n_START_SECTION_\nElulugu\n_START_PARAGRAPH_\nTavi Nirgi isa oli jurist Alfred Nirk, ta oli P\xc3\xa4rja Nirgi abikaasa._NEWLINE_1954. aastal l\xc3\xb5petas Nirk Tallinna 10. Keskkooli, 1959 TPI mehaanikateaduskonna ning 1971 Moskvas NSVL Riikliku Ehituskomitee V. A. Kut\xc5\xa1erenko nimelise Moskva Ehituskonstruktsioonide Teadusliku Uurimise Keskinstituudi aspirantuuri. 1971. aastal kaitses ta samas tehnikakandidaadi kraadi. 1989 t\xc3\xa4iendas ta end Helsingi \xc3\x9clikoolis._NEWLINE_Nirk oli 1963\xe2\x80\x9371 Silikaatbetooni Teadusliku Uurimise Instituudi vanemteadur ja grupijuht, 1971\xe2\x80\x9372 laborijuhataja, 1971\xe2\x80\x9375 Eesti Maaviljeluse ja Maaparanduse Teadusliku Uurimise Instituudi vanemteadur; 1972\xe2\x80\x9377 TPI dotsendi kohuset\xc3\xa4itja, 1977\xe2\x80\x9392 TT\xc3\x9c dotsent, 1992\xe2\x80\x9397 autotehnika \xc3\xb5ppetooli juhataja, aseprofessor, 1998. aastast dotsent.\n_START_SECTION_\nTeadust\xc3\xb6\xc3\xb6\n_START_PARAGRAPH_\nTavi Nirgi peamine uurimisvaldkond on olnud avariide tekkemehhanism s\xc3\xb5idukite liiklusteooria alusel ning liiklusohutus. Ta on uurinud ka autode-traktorite tehnohooldust ja remondi korraldamist, autotranspordi- ja keskkonnaprobleeme ning liiklus\xc3\xb5nnetuste sotsiaalseid tagaj\xc3\xa4rgi. Ta on avaldanud \xc3\xbcle 100 teadustr\xc3\xbckise ja aimeartikli, tal on 4 leiutist.'